11. ฐานะการเงินและผลการดำเนินงาน

(1) ข้อมูลทางการเงินโดยสรุป

ผู้สอบบัญชี ซึ่งได้ทำการตรวจสอบงบการเงินของบริษัท ประจำปีสิ้นสุดวันที่ 31 ธันวาคม 2552,
2553 และ 2554 คือ นางสาวพิมพ์ใจ มานิตขจรกิจ ผู้สอบบัญชีรับอนุญาต เลขทะเบียน 4521 แห่ง
บริษัท สำนักงาน เอินส์ท แอนด์ ยัง จำกัด

จากรายงานของผู้ตรวจสอบบัญชีของบริษัทในปี 2552, 2553 และ 2554
ผู้ตรวจสอบบัญชีไม่มีความเห็นใดๆที่เป็นเงื่อนไข หรือข้อจำกัดในการการตรวจสอบบัญชีของบริษัท
โดยผู้ตรวจสอบบัญชีของบริษัทได้มีความเห็นว่า งบการเงินของบริษัทแสดงฐานะทางการเงิน
ผลการดำเนินงาน งบแสดงการเปลี่ยนแปลงในส่วนของผู้ถือหุ้น
และงบกระแสเงินสดสำหรับปีสิ้นสุดวันเดียวกันของ 3 ปีดังกล่าว ได้กระทำขึ้นถูกต้องตามที่ควร
ตามหลักการบัญชีที่รับรองโดยทั่วไป ซึ่งได้ถือปฏิบัติเช่นเดียวกันโดยสม่ำเสมอ

ตารางสรุปงบแสดงฐานะการเงิน งบกำไรขาดทุนเบ็ดเสร็จ และงบกระแสเงินสด ช่วง 3 ปี
ที่ผ่านมา

งบแสดงฐานะการเงิน

[]

งบกำไรขาดทุนเบ็ดเสร็จ

[]

หมายเหตุ: * ที่ประชุมสามัญผู้ถือหุ้นของบริษัท เมื่อวันที่ 26 เมษายน 2553
มีมติอนุมัติให้เปลี่ยนแปลงมูลค่าที่ตราไว้ของหุ้นสามัญจากมูลค่าหุ้นละ 10 บาท เป็นมูลค่าหุ้นละ 1
บาท ดังนั้น
เพื่อให้งบการเงินของบริษัทสามารถเปรียบเทียบได้บริษัทจึงแสดงจำนวนหุ้นสามัญถัวเฉลี่ยถ่วงน้ำหนักโดยให้หุ้นสามัญมีมูลค่าที่ตราไว้หุ้นละ
1 บาท

งบกระแสเงินสด

[]

(2) คำอธิบายและการวิเคราะห์ฐานะการเงินและผลการดำเนินงานของผู้บริหาร

ปี 2554 บริษัทมีผลการดำเนินงานเติบโตในทุกด้าน ทั้งรายได้, EBITDA, กำไรสุทธิ
และกระแสเงินสดจากการดำเนินงาน โดยบริษัทมีรายได้รวมในปี 2554 จำนวน 705.88 ล้านบาท
เพิ่มขึ้นจำนวน 128.45 ล้านบาท หรือร้อยละ 22.25 EBITDA จำนวน 424.78 ล้านบาท
เพิ่มขึ้นจำนวน 69.45 ล้านบาท หรือร้อยละ 19.55 และกำไรสุทธิ จำนวน 212.34 ล้านบาท
เพิ่มขึ้นจำนวน 14.03 ล้านบาท หรือร้อยละ 7.08 และมีกระแสเงินสดจากการดำเนินงานสูงถึง
353.38 ล้านบาท เพิ่มขึ้นจากปี 2553 จำนวน 88.47 ล้านบาท
ซึ่งเป็นผลมาจากการขยายงานเชิงรุก
หลังจากบริษัทได้เข้าระดมทุนในตลาดหลักทรัพย์แห่งประเทศไทย
บริษัทมีความพร้อมทางด้านเงินทุนมากขึ้น
บริษัทได้ดำเนินการขยายพื้นที่ให้บริการทั้งในเขตนิคมอุตสาหกรรม 10 แห่ง และ การเปิดบริการ
Ready Ethernet เพิ่มเติมจาก 28 อาคาร ณ สิ้นปี 2553 เป็น 83 อาคาร ณ สิ้นปี 2554
ทำให้สามารถรองรับลูกค้าได้มากขึ้น โดยดีมานด์การใช้วงจรสื่อสารความเร็วสูงยังคงเติบโตขึ้นมาก
ทั้งด้านจำนวนวงจรและแบนด์วิธ
และบริษัทได้ประสบความสำเร็จในการเปิดตลาดการใช้งานประเภทใหม่ๆ
จากเดิมที่การใช้วงจรสื่อสารของบริษัทส่วนใหญ่ จะใช้เพื่อการเชื่อมต่ออินเตอร์เน็ท
โดยการเปิดตลาดกลุ่มลูกค้าใหม่ๆ ที่มีศักยภาพ เช่น กลุ่มผู้ใช้งานดิจิตอลบรอดแคสต์, Access
Network, Private Network, Data Center และวงจรระหว่างประเทศ เป็นต้น

ในช่วงปลายปี 2554
ประเทศไทยได้เผชิญกับมหาอุทกภัยครั้งร้ายแรงที่สุดครั้งหนึ่งในประวัติศาสตร์ซึ่งก่อให้เกิดความเสียหายในวงกว้าง
อย่างไรก็ตาม บริษัทยังคงให้บริการแก่ลูกค้าได้อย่างต่อเนื่อง
ลูกค้าส่วนใหญ่ของบริษัทมีที่ตั้งสถานประกอบการอยู่ในเขตกรุงเทพฯ ชั้นในหรือในอาคาร
จึงได้รับผลกระทบค่อนข้างน้อย สำหรับลูกค้าที่อยู่ในพื้นที่น้ำท่วมรุนแรง
บริษัทได้ให้ความช่วยเหลือแก่ลูกค้าอย่างเต็มกำลัง
เพื่อให้การประกอบธุรกิจของลูกค้าเป็นไปอย่างราบรื่นที่สุด เช่น
การดำเนินการเชื่อมต่อสำนักงานชั่วคราวหรือศูนย์สำรองข้อมูลของลูกค้าที่ได้ย้ายไปยังพื้นที่ปลอดภัย
การติดตั้งวงจรเชื่อมต่อศูนย์สำรองข้อมูล หรือการย้ายเส้นทางวงจรของบริษัท เป็นต้น
จากสถานการณ์นี้ ลูกค้าของบริษัทบางรายได้หยุดดำเนินการชั่วคราว
จึงทำให้บริษัทได้รับผลกระทบด้านรายได้จากการยกเว้นค่าบริการให้กับลูกค้าที่หยุดใช้บริการวงจรชั่วคราว
และมีค่าใช้จ่าย เพิ่มขึ้นในการป้องกันและดูแลรักษาอุปกรณ์
รวมถึงการให้ความช่วยเหลือพนักงานของบริษัทที่ได้รับความเดือดร้อน
ซึ่งผลกระทบต่อผลดำเนินงานในปี 2554 คิดเป็นจำนวนเงินประมาณ 12 ล้านบาท
ในปัจจุบันลูกค้าที่หยุดใช้บริการชั่วคราวนั้น ส่วนใหญ่ได้เริ่มเปิดดำเนินการตามปกติแล้ว
อย่างไรก็ตาม เหตุการณ์มหาอุทกภัยในครั้งนี้ ได้สร้างโอกาสให้แก่บริษัทในการเพิ่มลูกค้า เช่น
ความต้องการในการใช้บริการวงจรสำหรับศูนย์สำรองข้อมูลที่มากขึ้น เป็นต้น

รายได้รวม

รายได้รวมในปี 2554 มีจำนวนเท่ากับ 705.88 ล้านบาท เพิ่มขึ้นจำนวน 128.45 ล้านบาท
หรือร้อยละ 22.25 เมื่อเทียบกับปี 2553 ซึ่งมีจำนวน 577.42 ล้านบาท
สาเหตุหลักมาจากการเพิ่มขึ้นของรายได้จากการให้บริการให้เช่าวงจร ซึ่งเป็นรายได้หลักของบริษัท
โดยรายได้จากการให้บริการให้เช่าวงจรในปี 2554 มีจำนวนเท่ากับ 655.19 ล้านบาท
เพิ่มขึ้นจำนวน 117.87 ล้านบาท หรือร้อยละ 21.94 เมื่อเทียบกับปี 2553 ซึ่งมีจำนวน 537.33
ล้านบาท เป็นผลมาจากการเพิ่มขึ้นทั้งในด้านจำนวนวงจรและ Bandwidth
โดยบริษัทได้ขยายพื้นที่ในการให้บริการและพัฒนาคุณภาพโครงข่ายอย่างต่อเนื่อง
เพื่อสนองตอบความต้องการลูกค้าให้ได้มากขึ้น
และดีมานด์การใช้วงจรสื่อสารความเร็วสูงในตลาดการใช้งานหลายประเภทยังคงเติบโตขึ้นมาก
เช่น ดิจิตอล บรอดแคสต์, Private Network, Data Center และวงจรระหว่างประเทศ
เป็นต้น

รายได้จากการขายในปี 2554 มีจำนวนเท่ากับ 7.59 ล้านบาท เพิ่มขึ้นจำนวน 4.46 ล้านบาท
เมื่อเทียบกับปี 2553 ซึ่งมีจำนวน 3.13 ล้านบาท รายได้จากการขายเกิดจากการขายอุปกรณ์
และติดตั้งโครงข่ายให้กับลูกค้าของบริษัท

รายได้จากค่าบริหารจัดการและให้บริการบำรุงรักษาโครงข่ายเป็นรายได้ตามสัญญาระยะยาวกับลูกค้ารายหนึ่ง
โดยคิดค่าบริการเดือนละ 2.50 ล้านบาท
โดยรายได้จากค่าบริหารจัดการและให้บริการบำรุงรักษาโครงข่าย ในปี 2553 และ 2554
มีจำนวนปีละ 30.00 ล้านบาท

ในปี 2554 บริษัทไม่มีรายได้จากบริษัทที่เกี่ยวข้องกัน ในขณะที่ปี 2553
มีรายได้จากบริษัทที่เกี่ยวข้องกัน จำนวน 3.11 ล้านบาท จากค่าบริหารจัดการบริการโครงข่าย
รายได้ค่าเช่าและบริการอื่น ให้กับบริษัท โกลบอล ครอสซิ่ง เซอร์วิสซิส จำกัด (GCSV)
ซึ่งเป็นบริษัทที่เกี่ยวข้องกันโดยมีผู้ถือหุ้นร่วมกันกับบริษัท
และได้รับอนุญาตให้ประกอบกิจการโทรคมนาคมจากกสท. ในลักษณะสัญญาสัมปทานให้บริการแบบ
Build-Transfer-Operate (BTO) ได้มีการใช้โครงข่าย พื้นที่ site และ
พื้นที่สำนักงานร่วมกับบริษัทเพื่อลดการลงทุนซ้ำซ้อน
และบริษัทได้คิดค่าบริการในอัตราที่ตกลงกันซึ่งเป็นอัตราที่สมเหตุสมผล อย่างไรก็ตาม
เนื่องจากสัญญาสัมปทานของ GCSV ได้สิ้นสุดระยะเวลาไปแล้วเมื่อวันที่ 5 มิถุนายน 2553 ดังนั้น
GCSV ได้หยุดการประกอบกิจการและไม่ได้ใช้โครงข่ายหรือพื้นที่สำนักงานของบริษัท
จึงไม่มีรายได้จากกิจการที่เกี่ยวข้องกัน ตั้งแต่กลางปี 2553

รายได้อื่นของบริษัทในปี 2554 มีจำนวนเท่ากับ 13.10 ล้านบาท เพิ่มขึ้นจำนวน 6.14 ล้านบาท
เมื่อเทียบกับปี 2553 ซึ่งมีจำนวน 6.96 ล้านบาท
สาเหตุหลักมาจากดอกเบี้ยรับจากเงินฝากและตั๋วแลกเงินระยะสั้น

ต้นทุนบริการและขาย

ต้นทุนบริการและขายในปี 2554 มีจำนวน 244.44 ล้านบาท เพิ่มขึ้นจากปี 2553 จำนวน 64.75
ล้านบาท หรือคิดเป็นร้อยละ 36.03
สาเหตุหลักเนื่องมาจากการขยายพื้นที่ให้บริการและจำนวนลูกค้าที่มีมากขึ้น
จึงมีต้นทุนจากการขยายพื้นที่ให้บริการเพิ่มขึ้น เช่น ค่าเสื่อมราคาโครงข่ายและอุปกรณ์
ค่าใช้จ่ายแรกเข้าสำหรับการเข้าติดตั้งอุปกรณ์ในอาคาร ค่าเช่าพื้นที่ site
ค่าเช่าวงจรเพิ่มเติมจากการไฟฟ้านครหลวง ค่าดำเนินการขอสิทธิแห่งทาง เป็นต้น
โดยต้นทุนส่วนใหญ่ของบริษัทประกอบด้วยค่าเสื่อมราคาโครงข่ายและอุปกรณ์ ซึ่งในปี 2554 มีจำนวน
104.08 ล้านบาท เพิ่มขึ้นจากปี 2553 จำนวน 33.72 ล้านบาท
ค่าใช้จ่ายพนักงานแผนกวิศวกรรมเพิ่มขึ้นตามจำนวนพนักงานที่เพิ่มขึ้นเพื่อการขยายพื้นที่ให้บริการ
ประกอบกับได้มีการปรับโครงสร้างอัตราผลตอบแทนพนักงานให้สอดคล้องกับภาวะตลาดตามผลการประเมินจากบริษัทที่ปรึกษาด้านทรัพยากรบุคคล
และค่าธรรมเนียมกองทุนพัฒนากิจการโทรคมนาคมเพื่อประโยชน์สาธารณะ (USO) ที่มีอัตราร้อยละ
4 ของรายได้จากการให้บริการซึ่งเพิ่มขึ้นตามจำนวนรายได้

ค่าใช้จ่ายในการบริการ

ค่าใช้จ่ายในการบริการในปี 2554 มีจำนวน 28.46 ล้านบาท เพิ่มขึ้นจากปี 2553 จำนวน 2.78
ล้านบาท ค่าใช้จ่ายที่เพิ่มขึ้นเช่น ค่าใช้จ่ายในการจัดกิจกรรมสร้างความสัมพันธ์กับลูกค้า
ค่าใช้จ่ายในการวิจัยการตลาด เป็นต้น

ค่าใช้จ่ายในการบริหาร

ค่าใช้จ่ายในการบริหารในปี 2554 มีจำนวน 127.73 ล้านบาท เพิ่มขึ้น 31.38 ล้านบาทจากปี
2553
โดยค่าใช้จ่ายที่เพิ่มขึ้นส่วนใหญ่เกิดจากผลตอบแทนผู้บริหารและพนักงานตามจำนวนผู้บริหารและพนักงานที่เพิ่มขึ้นตามการขยายงานและการปรับโครงสร้างอัตราผลตอบแทนผู้บริหารและพนักงานให้สอดคล้องกับภาวะตลาดตามการประเมินของที่ปรึกษาด้านทรัพยากรบุคคล
และมีค่าใช้จ่ายเกี่ยวเนื่องกับพนักงาน เช่น การฝึกอบรม ศึกษาดูงานต่างประเทศ
กิจกรรมพนักงานอื่น ค่าล่วงเวลาในการปฏิบัติงานนอกเวลาทำการ
และการรับรู้สำรองค่าใช้จ่ายผลประโยชน์พนักงานตามมาตรฐานการบัญชีฉบับใหม่ เป็นต้น
รวมถึงการให้เงินช่วยเหลือและที่พักชั่วคราวแก่พนักงานซึ่งประสบความเดือดร้อนจากเหตุการณ์น้ำท่วม

ค่าใช้จ่ายในการบริหารอื่นๆ ที่เพิ่มขึ้น เช่น ค่าเสื่อมราคาอุปกรณ์สำนักงาน,
ค่าเช่าอาคารสำนักงาน และค่าสาธารณูปโภคที่เพิ่มขึ้นจากการที่บริษัทได้ย้ายสำนักงานในปี 2553
เพื่อรองรับการเติบโตของบริษัท
และค่าเสื่อมราคาซอฟแวร์เพิ่มขึ้นจากการลงทุนปรับปรุงระบบซอฟแวร์เพื่อเพิ่มประสิทธิภาพของระบบงาน
และรองรับการขยายงาน

ส่วนค่าใช้จ่ายที่ลดลดเมื่อเทียบปีก่อน ได้แก่
ค่าใช้จ่ายที่เกี่ยวเนื่องกับการเตรียมตัวเข้าจดทะเบียนในตลาดหลักทรัพย์แห่งประเทศไทย เช่น
ค่าธรรมเนียมที่ปรึกษาทางการเงิน ที่ปรึกษากฎหมาย ค่าใช้จ่ายดำเนินงานอื่น ๆ
ที่บริษัทพยายามควบคุมให้อยู่ในระดับที่เหมาะสม
และค่าบริหารจัดการที่เคยจ่ายให้กับบริษัทที่เกี่ยวข้องกันบริษัทหนึ่งซึ่งมีการใช้ทรัพย์สินร่วมกันแต่ปัจจุบันบริษัทไม่ได้ใช้ทรัพย์สินดังกล่าวร่วมกันอีกต่อไป
เป็นต้น

กำไรขั้นต้น, กำไรจากการดำเนินงาน และกำไรสุทธิ

ในปี 2554 บริษัทมีกำไรขั้นต้นจำนวน 448.34 ล้านบาท เพิ่มขึ้นจำนวน 56.96
ล้านบาทหรือคิดเป็นร้อยละ 14.55 จากปี 2553 ซึ่งมีจำนวน 391.38 ล้านบาท

EBITDA ในปี 2554 มีจำนวน 424.78 ล้านบาท เพิ่มขึ้น 69.45 ล้านบาท หรือร้อยละ 19.55
จากปีก่อน ซึ่งเป็นผลมาจากการที่บริษัทสามารถขยายฐานลูกค้าและพื้นที่การให้บริการเพิ่มขึ้น
พร้อมกับการรักษาคุณภาพการให้บริการในระดับพรีเมี่ยม การหาโอกาสทางธุรกิจใหม่ๆ
ที่การแข่งขันกันด้านราคายังไม่รุนแรง

ภาษีเงินได้นิติบุคคลในปี 2554 มีจำนวน 92.70 ล้านบาท เพิ่มขึ้นจากปี 2553 จำนวน 15.68
ล้านบาท เนื่องจากกำไรสุทธิก่อนหักภาษีในปี 2554 สูงขึ้น และในปี 2553
มีค่าใช้จ่ายที่สามารถใช้ประโยชน์ทางภาษีได้เพิ่มขึ้นจากทางบัญชี
ได้แก่ค่าใช้จ่ายในการออกหุ้นสามัญโดยในทางบัญชีรายการดังกล่าวจะถูกบันทึกเป็นยอดสุทธิจากส่วนเกินมูลค่าหุ้น
ทั้งนี้ บริษัทเสียภาษีเงินได้นิติบุคคลในอัตราร้อยละ 30

กำไรสุทธิ ในปี 2554 มีจำนวน 212.34 ล้านบาท กำไรสุทธิเพิ่มขึ้น 14.03 ล้านบาท
หรือเพิ่มขึ้นร้อยละ 7.08 จากปี 2553 ซึ่งมีจำนวน 198.31 ล้านบาท

ฐานะทางการเงิน

สินทรัพย์

ณ วันที่ 31 ธันวาคม 2554 บริษัทมีสินทรัพย์รวมทั้งสิ้น 1,374.30 ล้านบาท เพิ่มขึ้น 115.14
ล้านบาท จากสิ้นปี 2553 ที่มีสินทรัพย์รวมจำนวน 1,259.16 ล้านบาท
โดยมีสาเหตุหลักมาจากอุปกรณ์โครงข่ายเพิ่มขึ้น 323.43 ล้านบาทจากการลงทุนขยายพื้นที่ให้บริการ
ในขณะที่เงินสด รายการเทียบเท่าเงินสดและเงินลงทุนระยะสั้น
ลดลงเนื่องจากการลงทุนดังได้กล่าวข้างต้น และมีการจ่ายเงินปันผลแก่ผู้ถือหุ้นในปี 2554
รวมจำนวน 203.97 ล้านบาท อย่างไรก็ดี บริษัทยังคงมีเงินสด
รายการเทียบเท่าเงินสดและเงินลงทุนระยะสั้นรวมจำนวน 391.32 ล้านบาท
เพื่อหมุนเวียนในการดำเนินงานและรองรับการลงทุนขยายโครงข่ายตามแผนงานของบริษัท

หนี้สินและส่วนของผู้ถือหุ้น

หนี้สิน

ณ วันที่ 31 ธันวาคม 2554 บริษัทมีหนี้สินรวม 261.71 ล้านบาท เพิ่มขึ้น 114.75
ล้านบาทจากสิ้นปี 2553 ที่มีหนี้สินรวม 146.96 ล้านบาท
โดยมีสาเหตุหลักมาจากการเพิ่มขึ้นของเจ้าหนี้การค้าและเจ้าหนี้อื่น ซึ่งเพิ่มขึ้น 45.48
ล้านบาทจากสิ้นปี 2553 เนื่องจากการซื้ออุปกรณ์โครงข่ายเพิ่มขึ้น
รายได้รอตัดบัญชีและเงินรับล่วงหน้าจากลูกค้าเพิ่มขึ้น 44.83
ล้านบาทจากลูกค้าซึ่งทำสัญญาเช่าโครงข่ายระยะยาวและบริษัททยอยรับรู้รายได้
ภาษีเงินได้นิติบุคคลค้างจ่ายเพิ่มขึ้น 11.12 ล้านบาทจากผลกำไรปี 2554 ที่เพิ่มขึ้น
และสำรองผลประโยชน์ระยะยาวของพนักงานตามมาตรฐานการบัญชีใหม่เรื่องผลประโยชน์ของพนักงานซึ่งได้เริ่มใช้ในปี
2554 จำนวน 10.40 ล้านบาท

ส่วนของผู้ถือหุ้น

ส่วนของผู้ถือหุ้นรวม ณ วันที่ 31 ธันวาคม 2554 มีจำนวน 1,112.59 ล้านบาท เพิ่มขึ้น 0.40
ล้านบาทจากสิ้นปี 2553 ซึ่งมีจำนวน 1,112.20 ล้านบาท
เป็นผลมาจากกำไรสุทธิจากการดำเนินงานปี 2554
หักด้วยเงินปันผลจ่ายและสำรองค่าใช้จ่ายผลประโยชน์พนักงานสะสม

บริษัทมีฐานะทางการเงินที่แข็งแกร่ง และมีสภาพคล่องสูงมาก โดยมีเงินสด
รายการเทียบเท่าเงินสดและเงินลงทุนระยะสั้นรวมจำนวน 391.32 ล้านบาท
มีอัตราหนี้ต่อทุนต่ำเพียง 0.24 เท่า นอกจากนี้
บริษัทได้รับการสนับสนุนทางการเงินแบบไม่ต้องมีหลักทรัพย์ค้ำประกัน (Clean Basis)
จากธนาคารพาณิชย์ 4 แห่ง ในรูปแบบวงเงินออกหนังสือค้ำประกัน จำนวน 60 ล้านบาท
วงเงินสินเชื่อเงินเบิกเกินบัญชี (Overdraft) และ สินเชื่อตั๋วสัญญาใช้เงิน เป็นจำนวนรวม 160
ล้านบาท เพื่อเป็นเงินทุนหมุนเวียน และรองรับการขยายงานในอนาคต ซึ่ง ณ วันที่ 31 ธันวาคม
2554 บริษัทไม่มียอดเงินกู้คงค้าง ดังนั้น
บริษัทยังคงมีศักยภาพในการลงทุนขยายงานและแสวงหาประโยชน์จากโอกาสทางธุรกิจใหม่ๆ
ที่จะเกิดขึ้นในอนาคต

กระแสเงินสด

ในปี 2554 บริษัทมีกระแสเงินสดจากการดำเนินงานที่ดีมาก
โดยกระแสเงินสดสุทธิจากกิจกรรมดำเนินงานมีจำนวน 353.38 ล้านบาท เพิ่มขึ้นจากปี 2553
จำนวน 88.47 ล้านบาท ในขณะที่เงินสดใช้ไปในกิจกรรมลงทุน มีจำนวน 329.49 ล้านบาท
ซึ่งส่วนใหญ่เป็นการลงทุนสร้างโครงข่ายและอุปกรณ์เพื่อขยายโครงข่ายการให้บริการ
และบริษัทได้จ่ายเงินปันผลรวมจำนวน 203.97 ล้านบาท ดังนั้น
เงินสดและรายการเทียบเท่าเงินสดปลายงวดมีจำนวน 171.32 ล้านบาท
จึงลดลงระหว่างงวดเป็นจำนวน 180.14 ล้านบาท ทั้งนี้
บริษัทมีเงินสดและเงินลงทุนชั่วคราวจากการซื้อตั๋วแลกเงินที่ออกโดยธนาคารพาณิชย์ที่มีความมั่นคง
โดยมียอดรวม ณ วันที่ 31 ธันวาคม 2554 จำนวน 391.32 ล้านบาท
บริษัทมีฐานะทางการเงินที่มั่นคง
และมีความพร้อมในโครงการลงทุนใหม่และการขยายโครงข่ายไปในพื้นที่ที่มีศักยภาพต่อไป
ซึ่งบริษัทจะพิจารณาการลงทุนอย่างรอบคอบเพื่อการเติบโตที่ยั่งยืนของบริษัท